Klassa.bg - ОТЛИЧИХА ЧУДЕСАТА НА БЪЛГАРИЯ ЗА 2017 ГОДИНА
Видяна: 3035 пъти
На 19 декември се състоя събитието по връчването на годишните награди за Чудесата на България. Церемонията, организирана от в. „Стандарт“ се проведе в хотел „Анел“ от 18 часа и продължи близо два часа.
Кампанията отличи Духовните чудеса на България, музей на годината, археолог на 2017 г., лятна и зимна туристическа атракция и много други. Бяха раздадени и специални награди за родолюбива кампания, за цялостен принос в опазването на българското културно-историческо наследство и за творчески принос в популяризирането му.
Едва ли съществува по-подходящо място за провеждането на награждаването от зала Галерия на хотел „Анел“. Артистичният интериор и картинната колекция от над 100 творби на известни български художници, допринесоха за вълнуващата обстановка, а за настроението на гостите бяха отговорни гайдарите от култовия състав „Петко Войвода“ и малките таланти от детския хор към Българското национално радио.
Хотелът събра на едно място най-големите български археолози, историци, кметове. Председателят на Народното събрание Цвета Караянчева, вицепрезидентът Илияна Йотова, министърът на културата Боил Банов и председателят на комисията по култура в парламента Вежди Рашидов, връчиха големите награди в категориите „Атракция на година“, „Откритие на 2017“, „Най-древните чудеса на България“ и Дестинация „Културно-историческо наследство“.
Поетът и колекционер Ангел Симеонов, изрази своите адмирации към Мариян Беляков, изпълнителен директор на Пампорово АД, на когото беше връчена наградата „Най-добра зимна туристическа дестинация на 2017 г.“.